Bela-Bela vrou sterf ná aanval deur njalabul | Maroela Media
Bela-Bela vrou sterf ná aanval deur njalabul
Hettie Gerber Foto: Facebook
Hettie Gerber (79) van Bela-Bela is Vrydag dood nadat 'n njalabul haar been deurboor het.
Gerber is minute nadat die njala met sy een horing 'n slagaar in haar regterbobeen deurboor het, dood, het Beeld berig. Sy was besig om vir die njala kos te gee.
Gerber het die afgelope vyf jaar op 'n kleinhoewe in Buyskop, sowat 10km buite Bela-Bela (Warmbad), gewoon. Sy het elke oggend van haar huis na 'n omheinde kamp geloop waar sy hase, hoenders en voëls kos gegee het.
Gerber se skoondogter, Christa Graham, het aan die koerant gesê die njalabul was nie mak nie en het in die koppie naby die huis gewoon. Hy het soms na die omheinde kamp gekom waar Gerber hom ook sou voer. Werknemers het sowat 07:30 op Gerber afgekom. Paramedici is ontbied, maar sy is dood voordat hulle opgedaag het.